Direktiva Sveta 2002/10/ES

z dne 12. februarja 2002

o spremembi direktiv 92/79/EGS, 92/80/EGS in 95/59/ES glede strukture in stopnje trošarine, ki velja za predelani tobak

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) V skladu s členom 4 Direktive Sveta 92/79/EGS z dne 19. oktobra 1992 o približevanju davkov na cigarete [4] in člena 4 Direktive Sveta 92/80/EGS z dne 19. oktobra 1992 o približevanju davkov na predelani tobak razen cigaret [5] je bil opravljen poglobljen pregled stopenj in strukture trošarine za tobačne izdelke.

(2) V svojem prvem poročilu o tej zadevi z dne 13. septembra 1995 je Komisija samo opozorila na nekatere težave pri izvajanju direktiv in ni predlagala nobenih posebnih rešitev.

(3) V drugem poročilu z dne 15. maja 1998 je Komisija preučila potrebne tehnične spremembe, ki so se nanašale zlasti na prilagajanje obsega najnižje skupne dajatve za cigarete, vendar pa je pustilo strukturo in stopnje dajatev nespremenjene. Poročilo, ki je bilo Svetu predloženo dne 18. maja 1998, je vključevalo predlog za spremembo Direktive [6].

(4) Predlogi Komisije so bili zvečine sprejeti v Direktivi Sveta 1999/81/ES z dne 29. julija 1999 o spremembi Direktive 92/79/EGS o približevanju davkov na cigarete, Direktive 92/80/EGS o približevanju davkov na predelan tobak razen cigaret in Direktive 95/59/ES o davkih, razen prometnih davkov, ki vplivajo na porabo predelanega tobaka [7].

(5) Analiza sprememb cen in trošarinskih stopenj za tobačne izdelke v Skupnosti kaže, da so med državami članicami še vedno znatne razlike, ki lahko motijo delovanje notranjega trga, kakršen je zdaj in kakršen bo po širitvi.

(6) Večja skladnost davčnih stopenj, ki se uporabljajo v državah članicah, bi pripomogla k zmanjševanju goljufij in tihotapstva v Skupnosti. Uvedba fiksnega najnižjega zneska, izraženega v evrih, bo poleg obsega najnižje trošarine v višini 57 % drobnoprodajne cene cigaret cenovnega razreda, po katerem je največje povpraševanje, zagotovila, da se za take cigarete obračunava najnižja stopnja trošarine. Države članice, za katere bi bila takojšnja uvedba tega fiksnega najnižjega zneska, izraženega v evrih, zaradi gospodarskih vzrokov problematična, lahko izvajanje te nove zahteve odložijo do najpozneje 31. decembra 2004. Državam članicam, ki že obračunavajo visoko stopnjo trošarine, je treba dovoliti večjo možnost odstopanja pri določanju teh stopenj. Predvidi se nadaljnje povečanje fiksnih najnižjih zneskov 1. julija 2006. Zaradi gospodarskih težav, ki bi jih lahko povzročila uvedba tega povečanega zneska na ta dan, se Kraljevini Španiji in Helenski republiki dovoli, da odložita njeno izvajanje do 31. decembra 2007.

(7) Pogodba zahteva, da se pri opredeljevanju in izvajanju vseh politik in dejavnosti Skupnosti zagotovi visoka raven zaščite človeškega zdravja. Cigarete in tudi drobno rezani tobak, namenjen za zvijanje cigaret, so nevarni za zdravje potrošnikov. Raven obdavčenja je glavni dejavnik v ceni tobačnih izdelkov, ki obratno vpliva na kadilske navade potrošnikov. Zato je treba postopoma približati najnižje ravni za drobno rezani tobak za zvijanje najnižjim stopnjam za cigarete.

(8) Da bi se izognili padcu vrednosti najnižjih stopenj dajatev Skupnosti za cigarete, cigarilose, drobno rezani tobak za zvijanje cigar in drug tobak za kajenje, je treba postopno povečevati najnižje stopnje, izražene kot določen znesek.

(9) Vsako usklajevanje sestave trošarine mora biti tako, da prepreči izkrivljanje konkurence med raznimi kategorijami predelanega tobaka, ki spada v isto skupino, in tako olajša dostop na domače trge držav članic.

(10) V prid enotnega in poštenega obdavčenja je treba opredelitev cigar in cigarilosov, ki je določena v Direktivi Sveta 95/59/ES z dne 27. novembra 1995 o davkih, razen prometnih davkov, ki vplivajo na porabo predelanega tobaka [8], prilagoditi tako, da se vrsta cigar, ki je v številnih pogledih podobna cigareti, glede trošarine obravnava kot cigareta.

(11) Zvezni republiki Nemčiji se dovoli, da odloži uveljavitev te nove opredelitve najpozneje do 31. decembra 2007 zaradi gospodarskih težav, ki bi jih takojšnja uvedba lahko povzročila nemškim gospodarskim subjektom.

(12) Države članice morajo dobiti učinkovitejša sredstva za obravnavanje nelojalnih načinov oblikovanja cen ali pojavljanja izdelkov, ki motijo trg. Ta cilj se lahko doseže tako, da se državam članicam dovoli obračunavati najnižjo trošarino za cigarete pod pogojem, da ne presega trošarine, ki se obračunava za cigarete cenovnega razreda, po katerem je največje povpraševanje.

(13) Treba je predvideti postopek rednega pregledovanja. Vendar bi bilo ustreznejše pregledovanje na štiri leta, da je dovolj časa za oceno sprememb, ki jih uvaja ta direktiva.

(14) Zato se skladno s tem spremenijo direktive 92/79/EGS, 92/80/EGS in 95/59/ES –

SPREJEL NASLEDNJO DIREKTIVO:

Člen 1

Direktiva 92/79/EGS se spremeni:

1. Člen 2 se nadomesti z naslednjim:

"Člen 2

1. Vsaka država članica določi najnižjo skupno trošarino (specifična trošarina skupaj z ad valorem trošarino, brez DDV), ki znaša 57 % drobnoprodajne cene (vključno z vsemi davki) in ni nižja od 60 EUR za 1000 cigaret za cigarete cenovnega razreda, po katerem je največje povpraševanje. Od 1. julija 2006 se znesek "60 EUR" nadomesti s "64 EUR"

2. Državam članicam, ki obračunavajo najnižjo skupno trošarino najmanj 95 EUR za 1000 cigaret za cigarete cenovnega razreda, po katerem je največje povpraševanje, ni treba ravnati v skladu z zahtevo po 57 % obsegu obdavčitve. Od 1. julija 2006 se znesek "95 EUR" nadomesti z "101 EUR"

3. Najnižja skupna trošarina za cigarete se določi na osnovi cigaret cenovnega razreda, po katerem je največje povpraševanje, v skladu s podatki, ugotovljenimi na dan 1. januarja vsako leto.

4. Ne glede na odstavek 1 države članice, ki so na dan 1. julija 2001 uporabljale najnižjo skupno trošarino, nižjo od 60 EUR na 1000 cigaret za cigarete cenovnega razreda, po katerem je največje povpraševanje, lahko do vključno 31. decembra 2004 odložijo uporabo splošne najnižje trošarine 60 EUR na 1000 cigaret za cigarete cenovnega razreda, po katerem je največje povpraševanje.

5. Vrednost evra v nacionalnih valutah, ki se uporablja za zneske najnižje skupne trošarine, se določi enkrat na leto. Uporabijo se menjalni tečaji, ki so doseženi prvi delovni dan v oktobru in so objavljeni v Uradnem listu Evropskih skupnosti, in veljajo od 1. januarja naslednjega koledarskega leta.

6. Z odstopanjem od prejšnjega odstavka se državam članicam, ki niso sprejele evra, dovoli, da uporabijo vrednost evra v nacionalni valuti na prvi delovni dan v oktobru 2000 za preračun zneska 95 EUR iz odstavka 2. Sedanje odstopanje bo ponovno preučeno v naslednjem poročilu, ki ga predloži Komisija v skladu s členom 4."

2. Člen 4 se nadomesti z naslednjim:

"Člen 4

Vsaka štiri leta Komisija predloži Svetu poročilo in, kjer je to ustrezno, predloge v zvezi s tukaj predpisanimi stopnjami trošarine in strukturo trošarine, kakor je opredeljeno s členom 16 Direktive Sveta 95/59/ES z dne 27. novembra 1995 o davkih, razen prometnih davkov, ki vplivajo na porabo predelanega tobaka [9]. Svet preuči takšno poročilo in takšen predlog ter po posvetu z Evropskim parlamentom soglasno sprejme potrebne ukrepe. Poročilo Komisije in preučitev Sveta upoštevata pravilno delovanje notranjega trga, dejansko vrednost višine trošarine v členu 2, ki se izračuna samo v skladu z inflacijo in širšimi cilji Pogodbe."

Člen 2

Direktiva 92/80/EGS se spremeni:

1. V členu 3(1) se dodajo naslednji pododstavki:

"Od 1. julija 2002 mora biti skupna trošarina, ki se obračunava za drobno rezani tobak, namenjen za zvijanje cigaret, enaka najmanj 32 % drobnoprodajne cene, ki vključuje vse davke, ali 27 EUR za kilogram.

Od 1. julija 2003 mora biti skupna trošarina enaka najmanj naslednjim stopnjam ali najnižjim zneskom:

(a) pri cigarah ali cigarilosih: 5 % drobnoprodajne cene, ki vključuje vse davke, ali 11 EUR za 1000 izdelkov ali za kilogram;

(b) pri drobno rezanem tobaku za kajenje, ki je namenjen za zvijanje cigaret: 33 % drobnoprodajne cene, ki vključuje vse davke, ali 29 EUR za kilogram;

(c) pri drugem tobaku za kajenje: 20 % drobnoprodajne cene, ki vključuje vse davke, ali 20 EUR za kilogram.

Od 1. julija 2004 mora biti skupna trošarina, ki se obračunava za drobno rezani tobak, namenjen za zvijanje cigaret, enaka najmanj 36 % drobnoprodajne cene, ki vključuje vse davke, ali 32 EUR za kilogram."

2. Člen 4 se nadomesti z naslednjim:

"Člen 4

Vsaka štiri leta Komisija predloži poročilo in, kjer je to ustrezno, predlog v zvezi s tukaj predpisanimi stopnjami trošarine. Svet preuči takšno poročilo in takšen predlog ter po posvetu z Evropskim parlamentom soglasno sprejme potrebne ukrepe. Poročilo Komisije in preučitev Sveta upoštevata pravilno delovanje notranjega trga, dejansko vrednost stopenj trošarin in širše cilje Pogodbe."

Člen 3

Direktiva 95/59/ES se spremeni:

1. točki 3 in 4 člena 3 se nadomestita z naslednjim:

"3. zvitki tobaka z zdrobljeno mešanico polnila in z zunanjim ovojem običajne barve cigare, ki v celoti ovija izdelek, vključno filter, kjer je to ustrezno, vendar ne ovija ustnika pri cigarah z ustnikom, in s prevezo, oboje iz rekonstituiranega tobaka, kadar teža enote, brez filtra ali ustnika, ni manjša od 1,2 grama in kadar je ovoj nameščen spiralno z ostrim kotom najmanj 30!!! error character !!! Β!!! error character !!! Ί glede na podolžno os cigare;

4. zvitki tobaka z zdrobljeno mešanico polnila in zunanjim ovojem običajne barve cigare, iz rekonstituiranega tobaka, ki v celoti ovija izdelek, vključno filter, kjer je to ustrezno, vendar ne ovija ustnika pri cigarah z ustnikom, katerih teža enote, ki ne vključuje filtra ali ustnika, ni manjša od 2,3 grama, obseg cigare pa na najmanj eni tretjini dolžine ni manjši od 34 mm."

2. člen 16(5) se nadomesti z naslednjim:

"5. Države članice lahko obračunavajo najnižjo trošarino za cigarete, prodajane po ceni, ki je nižja od drobnoprodajne cene za cigarete cenovnega razreda, po katerem je največje povpraševanje, pod pogojem, da taka trošarina ne presega zneska trošarine, ki se obračunava za cigarete cenovnega razreda, po katerem je največje povpraševanje."

Člen 4

1. Države članice sprejmejo zakone in druge predpise, potrebne za uskladitev s to direktivo, najpozneje do 1. julija 2002. O tem takoj obvestijo Komisijo.

2. Z odstopanjem od odstavka 1:

- Zvezni republiki Nemčiji se dovoli, da sprejme določbe, ki so potrebne za uskladitev s členom 3(1) te direktive, najpozneje do 1. januarja 2008,

- Kraljevini Španiji in Helenski republiki se dovoli, da sprejmeta določbe, ki so potrebne za uskladitev s členom 1(1) te direktive (v zvezi z drugim stavkom člena 2(1) Direktive 92/79/EGS), najpozneje do 1. januarja 2008.

3. Ko države članice sprejmejo te predpise, se morajo sklicevati na to direktivo ali pa se nanjo sklicujejo ob uradni objavi. Način sklicevanja določijo države članice.

4. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 5

Direktiva začne veljati dvajseti dan po objavi v Uradnem listu Evropskih skupnosti.

Člen 6

Ta direktiva je naslovljena na države članice.

V Bruslju, 12. februarja 2002

Za Svet

Predsednik

R. de Rato y Figaredo

[1] UL C 186 E, 28.6.2001, str. 235.

[2] Mnenje z dne 5. februarja 2002 (še ni bilo objavljeno v Uradnem listu).

[3] UL C 36, 8.2.2002, str. 111.

[4] UL L 316, 31.10.1992, str. 8. Direktiva, kakor je bila spremenjena z Direktivo 1999/81/ES (UL L 211, 11.8.1999, str. 47).

[5] UL L 316, 31.10.1992, str. 10. Direktiva, kakor je bila spremenjena z Direktivo 1999/81/ES.

[6] UL C 203, 30.6.1998, str. 16.

[7] UL L 211, 11.8.1999, str. 47.

[8] UL L 291, 6.12.1995, str. 40. Direktiva, kakor je bila spremenjena z Direktivo 1999/81/ES.

[9] UL L 291, 6.12.1995, str. 40. Direktiva, kakor je bila spremenjena z Direktivo 1999/81/ES (UL L 211, 11.8.1999, str. 47).

--------------------------------------------------